Boetiekwedren vir die hele gesin | rooi rose Boetiekwedren vir die hele gesin | rooi rose
Boetiekwedren vir die hele gesin
Bergfiets is die ideale manier vir gesinne om dinge saam te doen. Maar dis nie so maklik om 'n belangstelling te deel as almal nie ewe fiks en ewe vaardig is nie. En ook nie baie sosiaal as een elke naweek by die huis bly met die spruite terwyl die ander een oor berge, dale en spruite bergfiets ry nie. 'n Nuwe wedren op die kalender, die croc2croc mag jou dalk net tot ander insigte bring. Deur Anet Schoeman. Foto Pixabay
Die croc2croc-marathon vind tussen 27 en 29 Mei by die Verlorenkloof-landgoed in Lydenburg (2,5 uur van Pretoria en Johannesburg) plaas en maak voorsiening vir geharde ryers wat 215 km oor die drie dae wil ry sowel as vir minder fikses met twee korter roetes: Mild Croc: 161 km en Cruise Croc 100 km waarvan die laaste een geskik is vir kinders onder 18 en die minder fikse geliefdes.
Die wedren kan 200 deelnemers akkommodeer as solo-inskrywings of spanne van twee.
Daar is iets vir almal – handgeboude bergfietspaaie, "single track", "jeep track", plaaspaaie en koeipaadjies. En dis oor berge en dale en deur riviere. Kies uit drie afstande: Cruise Croc wat geen tegniese vaardigheid vereis nie, die Mild Croc wat 'n matige vlak van fiksheid vereis en die Wild Croc wat jou bloed gaan laat sweet en klippe kou.
As daar vraagtekens hang oor jou fiksheid en jy nie tyd het om deur die week te oefen nie, sluit by 'n gimnasium aan en woon "spinning" klasse by of watt bike-klasse by Watt lab, Bryanston of Cadence Cycling Performance Centre. Sluit by 'n fietsryklub in jou omgewing aan en gaan ry oor die naweek. So leer jy sommer 'n klomp mense ken en dis veilig om in 'n groep te ry. En daar is altyd gewilliges wat weet hoe om halstarrige fietse reg te maak.